**MOLĖTŲ RAJONO SAVIVALDYBĖS JAUNIMO REIKALŲ TARYBOS**

 **POSĖDŽIO PROTOKOLAS**

2025-02-11 Nr. B44-9

Molėtai

 Posėdis vyko 2025 m. vasario 10 d. 16.00 val.

 Posėdžio pirmininkė – Vaida Saugūnienė.

Posėdžio sekretorė – Vaida Ščerbakovė.

 Dalyvavo: Molėtų rajono savivaldybės jaunimo reikalų tarybos (toliau - MJRT) nariai – Aurelija Aidietė, Smiltė Baršauskaitė, Danielė Čereškaitė, Jolita Čimbarienė, Lina Dieninė, Modestas Kuncevičius, Viktorija Liubertienė.

 Nedalyvavo: Emilija Aliukonytė, Vaidas Mickevičius, Adas Oleinik.

DARBOTVARKĖ:

1. Dėl pritarimo Molėtų rajono savivaldybės jaunimo reikalų tarybos 2024 metų veiklos ataskaitai.
2. Dėl pritarimo Molėtų rajono savivaldybės jaunimo reikalų tarybos 2025 metų veiklos planui.
3. Dėl jaunimo iniciatyvų prioritetų ir terminų 2025 metams.
4. Dėl pritarimo Molėtų rajono savivaldybės jaunimo reikalų tarybos veiklos organizavimo ir vertinimo rekomendacijoms.
5. Dėl pritarimo Molėtų rajono savivaldybės jaunimo vasaros užimtumo ir integracijos į darbo rinką programos aprašo atnaujinimui.
6. Kiti klausimai.

Kartu su posėdžio darbotvarke MJRT nariams buvo siųsta medžiaga, susijusi su darbotvarkės klausimais.

**1. SVARSTYTA:** Dėl pritarimo Molėtų rajono savivaldybės jaunimo reikalų tarybos 2024 metų veiklos ataskaitai.

Posėdžio pirmininkė V. Saugūnienė peržvelgia Molėtų rajono savivaldybės jaunimo reikalų tarybos veiklos ataskaita už 2024 metus ir pristato esminius punktus, pamini, kad buvo įtraukta papildoma informacija dėl MJRT atstovų dalyvavimo darbo grupėse ir teiktų siūlymų jaunimo politikos įgyvendinimo klausimais Molėtų rajono savivaldybės strateginiam plėtros planui.

**NUTARTA:** Vienbalsiai pritarta Molėtų rajono savivaldybės jaunimo reikalų tarybos 2024 metų veiklos ataskaitai.

**2. SVARSTYTA:** Dėl pritarimo Molėtų rajono savivaldybės jaunimo reikalų tarybos 2025 metų veiklos planui.

V. Saugūnienė pristato Molėtų rajono savivaldybės jaunimo reikalų tarybos 2025 metų veiklos plano projektą, pamini, kad iškelti 5 tikslai, kurie siejasi su Jaunimo reikalų agentūros rekomendacijomis ir prioritetais, iškeltais savivaldybių jaunimo reikalų taryboms 2025 metams. Detaliau aptaria planuojamus rezultatus, terminus, atsakingus asmenis.

MJRT nariai teikia siūlymą į Molėtų rajono savivaldybės jaunimo reikalų tarybos 2025 metų veiklos planą įtraukti bendradarbiavimo susitikimą su kitos savivaldybės jaunimo reikalų taryba. Diskutuojama ar pavyks susiderinti visiems tinkamą laiką, kuris būtų ne mokinių atostogų ar atsiskaitymų metu. Jei būtų nutarta vykti į tolimesnę savivaldybę reikėtų skirti dvi dienas.

 **NUTARTA:**

 1. Bendru sutarimu nutarta į 2025 metų veiklos planą įtraukti išvykstamąjį bendradarbiavimo susitikimą su kitos savivaldybės jaunimo reikalų tarybos nariais.

 2. Vienbalsiai pritarta Molėtų rajono savivaldybės jaunimo reikalų tarybos 2025 metų veiklos planui su korekcijomis dėl išvykstamojo bendradarbiavimo susitikimo.

 **3. SVARSTYTA:** Dėl jaunimo iniciatyvų prioritetų ir terminų 2025 metams.

 V. Saugūnienė pristato planuojamus 2025 metų jaunimo iniciatyvų prioritetus. Siūloma: turiningo laisvalaikio kūrimas; tvarios žalios aplinkos kūrimas; emocinės, psichinės ir fizinės sveikatos stiprinimas. Diskutuojama dėl jaunimo iniciatyvų paraiškų teikimo terminų.

 V. Ščerbakovė informuoja, kad I-ojo pusmečio jaunimo iniciatyvoms finansuoti paraiškų gaunama gerokai daugiau nei II-ajį.

 L. Dieninė siūlo didesnę jaunimo iniciatyvoms skirtą finansavimo dalį skirti I-ojo pusmečio iniciatyvoms, likusią – II-ojo.

 V. Liubertienė teigia, kad paraiškų teikimo aktyvumui įtakos turi ir sezoniškumas, taip pat I-ojo pusmečio pateiktoms paraiškoms įgyvendinimui skirtas laikas yra ilgesnis.

**NUTARTA:**

1**.** Vienbalsiai pritarta 2025 m. jaunimo iniciatyvų prioritetams:

* Turiningo laisvalaikio kūrimas;
* Tvarios, žalios aplinkos kūrimas;
* Emocinės, psichinės ir fizinės sveikatos stiprinimas.

2. Vienbalsiai pritarta 2025 m. jaunimo iniciatyvų paraiškų teikimo terminams:

- nuo 2025 m. balandžio 7 d. iki 2025 m. balandžio 11 d.;

- nuo 2025 m. rugsėjo 29 d. iki 2025 m. spalio 3 d.

 3. Bendru sutarimu nutarta peržiūrėti Molėtų rajono savivaldybės jaunimo iniciatyvų finansavimo tvarkos aprašą ir jaunimo iniciatyvų vertinimo kriterijus.

4. I-ojo pusmečio jaunimo iniciatyvoms skirti didesnį 3000 Eur finansavimą, II-ojo pusmečio – 2000 Eur finansavimą.

**4. SVARSTYTA:** Dėl pritarimo Molėtų rajono savivaldybės jaunimo reikalų tarybos veiklos organizavimo ir vertinimo rekomendacijoms.

V. Saugūnienė peržvelgia Molėtų rajono savivaldybės jaunimo reikalų tarybos veiklos organizavimo ir vertinimo lentelę, pristato vertinimo kriterijus, įsivertinimo rezultatus.

**NUTARTA:** Vienbalsiai pritarta Molėtų rajono savivaldybės jaunimo reikalų tarybos veiklos organizavimo ir vertinimo rekomendacijoms.

**5. SVARSTYTA:** Dėl pritarimo Molėtų rajono savivaldybės jaunimo vasaros užimtumo ir integracijos į darbo rinką programos aprašo atnaujinimui.

V. Saugūnienė pristato esminius Molėtų rajono savivaldybės jaunimo vasaros užimtumo ir integracijos į darbo rinką programos punktus, pabrėžia kas buvo koreguota, įtraukta naujai. Pristato finansavimo taikymo schemą darbdaviams - 40% nuo minimalios mėnesinės algos, taikomos programos vykdymo laikotarpį. Akcentuoja, kad į programos aprašą įtrauktas profesinio mokymosi įstaigose besimokantis jaunimas, kuris mokosi pagal vidurinio ugdymo programą. Informuoja, kad aprašas pakeistas vadovaujantis naujai patvirtintu Molėtų rajono savivaldybės strateginiu veiklos planu 2025-2027 metams. Naujai parengta ir į aprašą įtraukta nepilnamečių jaunuolių tėvų / globėjų sutikimo forma dėl programos dokumentų pasirašymo, papildytas dalyvių prioritetų sąrašas dėl nustatyto neįgalumo.

V. Ščerbakovė informuoja, kad savivaldybės biudžete numatyta 4800 Eur šios programos įgyvendinimui, tačiau planuojama teikti paraiška papildomam finansavimui iš valstybės biudžeto gauti. Jaunimo reikalų agentūros organizuojamas finansavimo konkursas jau prasidėjo, paraiškos priimamos iki š. m. kovo 6 d. Mažiausia vienam projektui galima skirti valstybės biudžeto lėšų suma - 6000 Eur, didžiausia – 14000 Eur. Savivaldybė teikdama paraišką papildomam finansavimui gauti įsipareigoja skirti ne mažiau kaip 30% nuo prašomos sumos iš valstybės biudžeto lėšų.

**NUTARTA:** Vienbalsiai pritarta Molėtų rajono savivaldybės jaunimo vasaros užimtumo ir integracijos į darbo rinką programos aprašo atnaujinimui.

**6. SVARSTYTA:** Kiti klausimai.

1. V. Saugūnienė informuoja dėl nepilno MJRT narių sudėties skaičiaus, kadangi 2024 m. gruodžio mėn. buvo nutraukti darbo santykiai su S. Bogušinsku. Vietoje jo, mero delegavimu, bus paskirtas naujas narys iš Molėtų rajono savivaldybės administracijos.

2. V. Ščerbakovė praneša, kad 2025 m. vasario 28 – kovo 2 d. Jaunimo reikalų agentūra organizuoja nacionalinius savivaldybių jaunimo reikalų tarybų (toliau – SJRT) mokymus, kurie vyks Vilniuje. Mokymuose kviečia dalyvauti po 2-3 atstovus iš SJRT. Mokymų tikslas – skatinti SJRT bendradarbiavimą bei nacionalinio tinklo veiklą, aptarti tikslus ir uždavinius. Detalesnė programa bus atsiųsta vėliau.

3. V. Saugūnienė informuoja, kad gautas Lietuvos jaunimo organizacijų tarybos siūlymas dėl pritarimo iniciatyvai, suteikiant rinkimo teisę asmenims nuo 16 metų savivaldybių tarybų bei savivaldybių merų rinkimuose.

**NUTARTA:**

1. V. Šerbakovei susiderinti su Molėtų rajono savivaldybės meru dėl MJRT nario delegavimo, parengti dokumentus ir teikti sprendimo projektą kovo mėnesio tarybos posėdyje.

2. V. Ščerbakovei pasidalinti detalesne informacija apie Jaunimo reikalų agentūros organizuojamus SJRT mokymus ir persiųsti informaciją el. paštu MJRT nariams.

3. MJRT nariai turi informuoti V. Ščerbakovę jei 2025 m. laikotarpiu dalyvaus mokymuose.

4. Siūlyti LMS Molėtų padalinio nariams diskutuoti dėl asmenų nuo 16 m. dalyvavimo savivaldybių rinkimuose. Rekomenduoti ugdymo įstaigoms rengti rinkimų simuliacijas.

Posėdžio pirmininkė Vaida Saugūnienė

Posėdžio sekretorė Vaida Ščerbakovė